Leier steeds agter tralies ná hy sê ‘maak boosdoeners dood’Andile Lili buite die Wes-Kaapse wetgewer in Augustus 2013 Foto: Aletta Gardner/EWN Andile Lili, leier van die Ses’Khona-beweging, bly in aanhouding nadat hy glo vandeesweek in Kaapstad gesê het dat boosdoeners vermoor moet word. Konst. Noloyiso Rwexana, Wes-Kaapse polisiewoordvoerder, het Vrydag aan Maroela Media gesê Lili (40) is Woensdag in hegtenis geneem op aanklag van aanhitsing tot geweld. Dit volg nadat hy Dinsdag buite die Bellville-landroshof, ná afloop van die hofsaak waarin hy en agt medepligtiges skuldig bevind is aan ontlastinggooiery, ŉ groep ondersteuners toegespreek het. Hy het tydens sy toespraak onder meer gesê mense moet die gereg in eie hande neem en dat verkragters en moordenaars wreed vermoor moet word. Lili het Vrydag vlugtig in die hof verskyn weens die jongste aanklag. Eric Ntabazalila, woordvoerder van die nasionale vervolgingsgesag, het aan Maroela Media gesê die saak is tot 5 Augustus uitgestel wanneer hy na verwagting gaan aansoek doen om borgtog. “Die staat staan die borgtogaansoek teen en beskou die aanklag as ernstig,” het Ntabazalila gesê. Lili en die ander agt mans moet nog vir die ontlastinggooierysaak gevonnis word.